  Майя Бывальцева Сарапул ёросысь Сигаево черкогуртын 25-тӥосэ спортъя элькун гурт шудонъёсты сиё-дано усьтон ужрадэ пыриськоз Россиысь гурт возёсъя министр Александр Ткачёв. 5-тӥ пӧсьтолэзе та ивортонэз зэматӥз Удмуртиысь физкультурая, спортъя но егитъёсын ужан политикая министр Игорь Краснов. Шудонъёсты усьтонэ озьы ик вуозы улосвыллэн тӧроез Александр Соловьёв, элькун кивалтэтлэн ёзчиосыз но мукет кивалтӥсьёс. Игорь Краснов журналистъёслы спортъя ӵошатсконъёслы дасяськон сярысь вераз. Солэн кылъёсызъя, Сигаевоысь стадионэз но административной юртсэ быдэсак выльдыны 100 миллион манетлэсь трос коньдон кутэмын. «Спортъя гурт шудонъёс туж ӝог азинскизы. Али со спортъя ужрад гинэ ӧвӧл ни, со ӵошатсконъёсты ортчытон гуртлэсь яке ёрослэсь инфраструктуразэ умой пала воштӥсь ужрад. Толон ми Сигаевое шудонъёсты усьтонлэн репетицияз ветлӥмы, вераны быгатӥсько, Удмуртиын эшшо одӥг чебер стадион кылдӥз шуыса. Отын туала куронъёслы тупась искусственной шобретэн футбол бусы, олимпи технологиосъя лэсьтэм бызьылон сюресъёс, соос Сарапул ёросысь но быдэс элькунысь спортсменъёс понна кӧня ке дасо аръёс ужалозы», — вераз Игорь Краснов. Озьы ик со стадионлэсь эшшо одӥг умой палзэ пусйиз: соин артэ югдытэм трасса луоз на — толалтэ куасэн бызьылыны, гужем — лыжероллерен. Гурт шудонъёсы пыриськисьёс спортысь 16 амалъёсын вожвылъяськозы — волейбол, ӟуч лапта, ӝӧквыл теннис, мини-футбол (программае нырысьсэ пыртэмын), капчи атлетика, полиатлон, армспорт, гира ӝутъян, гозы кыскан, эркын нюръяськон, дзюдо, семьяослэн но ёрос кивалтӥсьёслэн ӵошатсконъёссы но мукет. Вормисьёсты нимаз амалъёсын но командаосын пусъёзы. Оглом 130 медальёс сётозы. 25-тӥ гурт шудонъёслэн тодметсы луиз Камушка нылаш. Ӵошатсконъёсы лыктӥсьёс понна лулчеберетъя программа но дасямын. Радъясьёслэн верамзыя, тужгес пусйымонэз луоз шудонъёсты сиё-дано усьтон ужрад. Со Сигаевоысь выльдэм стадионын 6-тӥ пӧсьтолэзе 17 часын кутскоз. Тодэ вайытом, 25 ар талэсь азьло нырысетӥосыз спортъя элькун гурт шудонъёс ортчизы ӵапак Сарапул ёросысь Сигаево черкогуртын. Кутскон сётэмын вал огшоры стадионын кӧня ке гинэ ӵошатсконъёсын, табере спортъя туала огъетъёсын радъясько. Соос Удмуртиысь ваньмаз сямен ёрос центръёсын вань ни. Ватсалом на, Россиысь куасэн бызьылӥсьлэн, Шаркан ёросын вордскем Максим Вылегжанинлэн бадӟым спортэ сюресэз гурт шудонъёсын кутскиз. Табере со 2014-тӥ арын тол Олимпи шудонъёслэн куинь полэс вице-чемпионэз (эстафетаын, командаен спринтын но марафонын). 2015-тӥ арын скиатлонын дуннелэн чемпионэз луиз. Дуннелэн куинь полэс вице-чемпионэз, 2007-тӥ арын Универсиадаын вормиз, 2013-тӥ арын трос нуналъем Тур-де-Ски ӵошатсконъёсын бронза медаль утӥз, Россилэн чемпионэз трос пол луылӥз. Тегъёс: Спорт ИгорьКраснов МаксимВылегжанин Удмуртия гуртшудонъёс  